Shah Rukh Khan
Šahrukhas Khanas (hind. शाहरुख़ ख़ान, IAST: śāhruḵh ḵhān; g. 1965 m. lapkričio 2 d.) – Indijos kino aktorius, prodiuseris, televizijos žvaigždė. Tituluojamas Bolivudo karaliumi. Nuo karjeros kine pradžios nusifilmavo keliose dešimtyse įvairaus žanro filmų. Devintajame dešimtmetyje Shah Rukh Khan pasirodydavo įvairiose televizijos programose. 1992 m. debiutavo Bolivude. Karjeros pradžioje įkūnijo neigiamus personažus, pavyzdžiui, filmuose „Darr“ (hind. डर, liet. Baimė), „Baazigar“ (hind. बाज़ीगर, liet. Lošėjas), „Anjaam“ (hind. अंजाम, liet. Pasekmė). Nuo 1995 m. pasižymėjo kaip romantinių komedijų aktorius. Pagrindinius vaidmenis atliko tokiose juostose kaip „Dilwale Dulhania Le Jayenge“ (hind. दिलवाले दुल्हनिया ले जायेंगे, liet. Mylintieji nuotakas pasiims), „Dil To Pagal Hai“ (hind. दिल तो पागल है, liet. Širdis yra pašėlusi), „Kuch Kuch Hota Hai“ (hind. कुछ कुछ होता है, liet. Kažkas vyksta) ir „Kabhi Khushi Kabhie Gham“ (hind. कभी खुशी कभी ग़म, liet. Būna laimės, būna liūdesio). Kiti žymūs filmai, kuriuose vaidino Šahrukhas Khanas: „Devdas“ (hind. देवदास,liet. Devdasas), „Swades“ (hind. स्वदेश, liet. Gimtinė), „My name is Khan“ (liet. Mano vardas yra Khanas). Šahrukhas Khanas – kriketo komandos „Kolkata Knight Riders“ bendrasavininkas. 2007 m. jis debiutavo kaip žaidimo „Kaun Banega Crorepati“ (liet. Kas laimės milijoną?) vedėjas. 2014 m. Los Andželo laikraštyje „Los Angeles Times“ Khanas pavadintas didžiausia kino žvaigžde visame pasaulyje. Aktoriaus vardas nuolat minimas įtakingiausių Indijos asmenybių sąraše.